Nik Welter

Den **Nik Welter**, gebuer als Nikolaus Welter den 2. Januar 1871 zu Miersch, a gestuerwen den 13. Juli 1951 an der Stad Lëtzebuerg, war e lëtzebuergeschen Auteur, Wëssenschaftler (Sprooch a Literatur), Germanist, Romanist a Staatsmann.

## Liewen

Dem Nik Welter seng Eltere waren d'Anna Neuberg, eng Duechter vum Schmadd Neuberg, an de Bréifdréier Theodor Welter.

Den Nik Welter huet zu Léiwen, Paräis, Bonn a Berlin studéiert a war duerno Professer am Dikrecher (1897-1906) an duerno am Stater Kolléisch (1906-1918).
Tëscht 1918 an 1921 war hien Unterrechtsminister an der Regierung Reuter. Hien huet keng Parteipolitik bedriwwen.

Den Nik Welter huet haaptsächlech Theaterstécker a Gedichter geschriwwen. Säi Wierk *Griselinde* (1901) huet de lëtzebuergesche Komponist Alfred Kowalsky inspiréiert, eng Oper mat dem selwechten Titel ze schreiwen. Aner bekannt Stécker sinn *Die Söhne des Öslings*, *Goethes Husar*, *Der Abtrünnige*, *Professor Forster* a *Lene Frank*.

Den Nik Welter huet sech fréi mam *[[Félibrige]]*, der Provenzalescher Dichterbeweegung beschäftegt a stoung am Kontakt mat de Membere vum *Felibertum félibrige* an der Provence: dem Frédéric Mistral, dem Joseph Roumanille an dem Théodore Aubanel. Hie war méi wéi eng Kéier zu Maillane, am Departement Bouches-du-Rhône beim Mistral perséinlech an ass an de Krees vum Féliber opgeholl ginn. Sou huet hien och däitsch Romaniste wéi den Eduard Koschwitz an den August Bertuch kennegeléiert. Hien an déi zwéin Däitsch Romaniste waren déi Leit, déi dofir gesuergt hunn, datt de Frédéric Mistral 1904 den Nobelpräis fir Literatur krut.

Den Nik Welter huet seng Reesen an d'Provence an an Tunesien am Buch *Hohe Sonnentage* veréiwegt. A sengem Buch *Im Werden und Wachsen*, schreift hie vu senger Kannerzäit zu Miersch. Hie war den Auteur vum éischte Lëtzebuerger Schoulbuch, *Das Luxemburgische und sein Schrifttum*.

Den Nik Welter ass zu Lëtzebuerg um Nikloskierfecht begruewen.

Fir un hien z'erënneren, goufen eng Partie Stroossen zu Lëtzebuerg no him genannt (*rue Nicolas Welter*): an der Stad, zu Miersch an zu Sandweiler.

## Wierker
### Als Schrëftsteller
:**Autobiographesches**
* *Im Dienste. Erinnerungen aus verworrener Zeit* (1925)
* *Im Werden und Wachsen: aus dem Leben eines armen Dorfjungen* (1926)
* *Freundschaft und Geleit. Erinnerungen* (1936)

:**Lyrik**
* *Frühlichter. Gedichte* (1903)
* *Aus alten Tagen. Balladen und Romanzen aus Luxemburgs Sage und Geschichte* (1900)
* *In Staub und Gluten. Neue Gedichte* (1909)
* *Hochofen. Ein Büchlein Psalmen* (1913)
* *Über den Kämpfen. Zeitgedichte eines Neutralen* (1915)
* *Mariensommer. Ein Büchlein Lieder* (ca. 1929-30)

:**Sachbicher**
* *Die Dichter der luxemburgischen Mundart. Literarische Unterhaltungen* (1906)
* *Hohe Sonnentage. Ein Ferienbuch aus der Provence und Tunesien* (1912)
* *Frederi Mistral. Der Dichter der Provence* (1899)
* *Theodor Aubanel. Ein provenzalischer Sänger der Schönheit* (1902)
* *Das Luxemburgische und sein Schrifttum* (1914)
* *Mundartliche und hochdeutsche Dichtung in Luxemburg. Ein Beitrag zur Geistes- und Kulturgeschichte des Großherzogtums* (1929)

:**Theater**
* *Siegfried und Melusina. Dramatisierte Volkssagein drei Abtheilungen* (1900)
* *Die Söhne des Öslings. Ein Bauerndrama aus der Zeit der französischen Revolution in fünf Aufzügen* (1904)
* *Der Abtrünnige. Eine Komödie der Treue* (1905)
* *Prof. Forster. Ein Trauerspiel in fünf Aufzügen* (1908)
* *Lene Frank. Ein Lehrerinnendrama in 4 Aufzügen* (1906)
* *Mansfeld. Ein Schicksalsspiel in vier Akten* (1912)
* *Dantes Kaiser. Geschichtliches Charakterspiel in fünf Aufzügen * (1922)
* *Griselinde. Oper in drei Aufzügen und vier Bildern* (1918; Musek vum Alfred Kowalsky)
* *Grossmama. Die Tragödie einer Seele in einem Aufzuge* (1931)
* *Die Braut. Ein geschichtliches Spiel in drei Aufzügen* (1931)
* *Goethes Husar. Aus seinem Leben. Dichtung und Wahrheit in drei Aufzügen* (1932)

:**Werkausgabe**
* *Gesammelte Werke* (1924/25; Fënnef Bänn)

:**Prosa**
* *Franz Bergg (1866–1913). Ein Proletarierleben* (1913)

### Als Editeur
* Michel Rodange: *Dem Grow Sigfrid seng Goldkuommer. Komëdesteck a fünf Acten* (1929)

## Gielercher
* 

## Bibliographie
* Goetzinger, Germaine, 2007. *Welter, Nik (Nicolas, Nikolaus)*. S. 659-661 in:  Online-Versioun. Stand: 24. November 2011. http://www.autorenlexikon.lu/page/author/403/3403/DEU/index.html [opgeruff den 19. November 2018].
* Ed Kayser, 2003: Nicolas (Nic) WELTER 1871-1951. In: 400 Joer Kolléisch, Band II, S. 315-316. éditions saint paul, Lëtzebuerg. ISBN 2-87963-419-9.

## Kuckt och
*Orthographie Welter-Engelmann

## Um Spaweck

* Déi offiziell Nik Welter Websäit
* Den Nik Welter op autorenlexikon.lu